Marlene Harpsøe (DF), 2009-12-04:
Jeg skal lige have mine papirer frem.
I Dansk Folkeparti mener vi, at børn skal have lov til at være børn.
Derfor er vi også skeptiske over for en udbredelse af disse helheds- og heldagsskoler.
Når et barn skal tilbringe en hel dag i skole, får det ikke lov til at være barn, og børn har brug for at være børn, hvis de hver især skal udvikle sig til gode mennesker.
Det er på den ene side ikke sundt for børnene at gå i skole en hel dag, for de har brug for at være børn.
På den anden side kan helheds- og heldagsskolen være et godt alternativ i f.eks. de områder, hvor der er særligt behov for at styrke eksempelvis elevernes sproglige og sociale færdigheder, og hvor forældrene ikke bidrager til det.
Her vil helheds- og heldagsskoler kunne give børnene en struktureret hverdag.
Der er kvarterer, hvor de sociale og kulturelle problemer udgør en ekstraordinær udfordring, og hvor en helheds- og heldagsskole kan opfylde de behov, som børnene ikke får dækket derhjemme.
Der kan lokale steder være massive problemer, og der er helheds- og heldagsskolen et struktureret alternativ, men det er ikke generelle sociale og kulturelle landsdækkende problemer, og Dansk Folkeparti ser derfor ingen grund til at udbrede disse heldagsskoler ud over dem, vi allerede har.
Vi i Dansk Folkeparti vil ikke tvinge børn til at gå i skole en hel dag.
Det minder om en voksens arbejdsdag og giver ikke børnene mulighed for at være børn.
Børn skal have lov til at lege; børn skal ikke udvikle sig til maskinmennesker uden kreativitet og fantasi.
Legen udvikler netop kreativiteten og fantasien, og legen udvikler og socialiserer børnene til at kunne begå sig og være selvstændige.
Noget andet er, at man jo i dag godt kan samtænke fritidsklubben og skolen.
Man kan f.eks. oprette lektiecafeer i fritidsklubben.
Det er jo et udmærket tilbud til børnene.
Men børnene skal ikke tvinges til at deltage i lektiecafeer eller for den sags skyld tvinges til at bruge tilbuddet om at gå i fritidsklub.
Børn skal have mulighed for at gå hjem, når skoledagen slutter, og f.eks. være sammen med bedsteforældrene, eller blive hentet af dem i skolen og gå hjem til dem og have et socialt samvær med dem.
Det er sundt for børnene og også for familien at have tid til socialt samvær, og det er, uanset om de bruger tiden sammen til at spille spil, male med tudser, gå til fodbold eller lave lektier.
Tænk at have en barndom uden sjov, leg og ballade!
Alle børn har behov for at lege og bruge fantasien.
Det er en vigtig del af børnenes naturlige udvikling.
Jeg går ud fra, at en del af partiernes motivation for denne forespørgsel er at styrke folkeskoleelevernes faglige kompetencer.
Jeg tror ikke på, at man nødvendigvis bliver bedre fagligt rustet ved at forlænge skoledagen.
Det handler i stedet for om at forbedre kvaliteten af den undervisning, der bliver givet, og fokusere på, at timerne rent faktisk bliver brugt til undervisning.
Der er heller ingen tvivl om, at eleverne gennem selvstændigt arbejde med stoffet i form af lektielæsning opnår et udbytte, som de ikke nødvendigvis får i kraft af undervisningen.
For Dansk Folkeparti er det således vigtigere, at vi ser på, hvordan vi styrker fagligheden i folkeskolen, frem for at ændre rammerne for folkeskolen.
I Dansk Folkeparti mener vi, at man med Undervisningsministeriets tilladelse udmærket kan oprette en helheds- og heldagsskole for at modvirke problemer af kulturel og social karakter i bestemte kvarterer, men vi ønsker ikke at udbrede anvendelsen af den her skoleform til alle grundskoler på landsplan, for børn skal have lov til at være børn.
Jeg skal på vegne af Dansk Folkeparti oplæse følgende:
Forslag til vedtagelse »Folketinget konstaterer, at der er taget flere initiativer for at sikre faglighed i folkeskolen.
Den linje skal fastholdes og udbygges.
Folketinget noterer sig, at de 11 skoler, der har søgt om det, har fået mulighed for via dispensation at oprette helheds- og heldagsskoler, hvor skoledagen forlænges og giver mulighed for afvekslende undervisningsaktiviteter inden for strukturerede rammer.
Dette kan have fordele i f.eks. kvarterer med sociale og kulturelle problemer.«
Vi er ikke modstandere af, at man kan tilbyde en helheds- og heldagsskole.
Det, som vi i Dansk Folkeparti siger, er, at vi synes, det er udmærket, at Undervisningsministeriet kan give en dispensation til folkeskoler, så de kan oprette helheds- og heldagsskoler.
Det er jo særlig fordi, der kan være et kvarter, en bydel et sted, hvor der er særlig store sociale og kulturelle problemer, og der er det jo klart, at det netop vil være godt med sådan en tilbud, fordi det giver børnene en struktureret hverdag – en struktureret hverdag, som de ikke nødvendigvis får derhjemme.
Men det er jo ikke sådan, at hele Danmark, lige meget hvor vi færdes, bare er et stort land med sociale og kulturelle problemer.
Derfor må vi sige, at vi ikke bryder os om, at man skal udvide helheds- og heldagsskoler til alle skoler.
Det virker, som om at Venstres ordfører og Venstre måske er lidt for positive over for helhedsskoler og oprettelse af helhedsskoler, i hvert fald i forhold til hvad der er Dansk Folkepartis kop te.
Derfor kunne jeg godt tænke mig at høre Venstres ordfører: Hvad med familierne?
Har familierne ikke også en ret til at være sammen som familie, i stedet for at man lægger flere helhedsskoler ud og dermed isolerer børnene på en institution?
Hvis de nu kunne gå hjem, efter at skoletiden var ophørt omkring ettiden, i stedet for at de skulle fastlåses i en SFO, kunne de gå hjem og være sammen med forældrene eller bedsteforældrene, de kunne gå hjem og spille spil, male med tusser eller have en hvilken som helst form for socialt samvær, som ville bringe familien sammen.
Er det ikke også en ordentlig udvikling af vores børn, at de kan have mulighed for at gå hjem og være sammen med familien?